Ordni biex fil-PN ħadd ma jitkellem fuq il-liġi tad-divorzju Fil-Partit Nazzjonalista ttieħdet deċiżjoni li fil-Parlament ħadd ħlief il-Kap ma jitkellem fuq l-emendi għal-liġi tad-divorzju li kienu diskussi din il-ġimgħa fi stadju tat-tieni qari. Dan riżultat tal-qasma li hemm fil-grupp parlamentari dwar is-suġġett u l-fatt li ħafna fil-grupp parlamentari se jivvotaw favur dawn il-bidliet b'nofs qalb. Fuq kollox dawk li jiddeċiedu f'Tal-Pietà raw li mal-problemi ta' fazzjonijiet li diġa' hemm kien ikun ħażin li din il-qasma toħroġ ukoll fil-beraħ. Bil-għan li ma jittieħdux riskji d-direzzjoni kienet li jitkellem biss il-Kap tal-Partit Nazzjonalista, Bernard Grech u dan f'diskors li kien reklamat inqas mis-soltu. Sors qrib il-grupp parlamentari Nazzjonalista qalu li filwaqt li ma qabilx ma' din id-deċiżjoni, l-istess deċiżjoni spiċċat tat raġun lill-Prim Ministru Robert Abela meta qal lill-Kap tal-Oppożizzjoni li l-Partit Nazzjonalista ma kienx konvint milli qed jagħmel u kien qed jieħu biss deċiżjonijiet ta' konvenjenza. Bl-emenda li tressqet mill-gvern tneħħiet l-istennija ta' erba' snin biex persuni li ż-żwieġ tagħhom ikun falla jkunu jistgħu jieħdu d-divorzju. Riformi bħal dawn dejjem jiġbdu diskussjoni interessanti. Fil-fatt hu rari ħafna, jekk mhux impossibbli, li f'dibattiti ta' dan it-tip l-Oppożizzjoni ma jkollhiex numru ta' kelliema.